Rådets beslutning

af 28. januar 2002

om ændring af beslutning 97/413/EF om mål og detaljerede regler for en omstrukturering af Fællesskabets fiskerisektor i perioden 1. januar 1997 til 31. december 2001 med henblik på at opnå en bæredygtig ligevægt mellem ressourcerne og udnyttelsen heraf

(2002/70/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3760/92 af 20. december 1992 om en fælleskabsordning for fiskeri og akvakultur(1), særlig artikel 11,

under henvisning til forslag fra Kommissionen(2),

under henvisning til udtalelse fra Europa-Parlamentet(3), og

ud fra følgende betragtninger:

(1) Den fælles fiskeripolitik vil blive revideret inden den 1. januar 2003. For at sikre sammenhæng mellem politikken for omstrukturering af fiskerisektoren og resten af den fælles fiskeripolitik er det derfor nødvendigt at forlænge anvendelsesperioden for beslutning 97/413/EF(4) indtil den 31. december 2002.

(2) For at gøre yderligere fremskridt med henblik på at opnå ligevægt mellem fiskeressourcerne og udnyttelsen heraf bør fællesskabsflådens fiskeriindsats fortsat reduceres i forlængelsesåret.

(3) Foranstaltninger til forbedring af sikkerhed, navigation til søs, hygiejne, produktkvalitet og arbejdsforhold må ikke føre til en forøgelse af fiskeriindsatsen og skal derfor anvendes inden for de eksisterende kapacitetsmål for flåden, undtagen for allerede indregistrerede fartøjer med en længde overalt på mindre end 12 meter, der ikke driver trawlfiskeri.

(4) Beslutning 97/413/EF bør derfor ændres tilsvarende -

VEDTAGET FØLGENDE BESLUTNING:

Artikel 1

I beslutning 97/413/EF foretages følgende ændringer:

1) Artikel 2, stk. 1, 2, 3 og 4 affattes således: "1. Senest den 31. december 2002 skal hver enkelt medlemsstats fiskeriindsats reduceres med udgangspunkt i de niveauer, der er fastsat i artikel 7, stk. 1, på grundlag af en målsats for reduktion af fiskeriindsatsen, der skal opfyldes for de i bilag I anførte kritiske bestande.

2. Følgende målreduktionssatser gælder:

- 36 % for bestande, der i bilag I er defineret som udryddelsestruede

- 24 % for bestande, der i bilag I er defineret som overfiskede.

3. For bestande, der i bilag I er defineret som fuldt udnyttede, må fiskeriindsatsen ikke øges i tidsrummet 1997-2002.

4. For andre bestande end de i stk. 2 og 3 nævnte, herunder de bestande, hvis tilstand man har et utilstrækkeligt kendskab til, må den hidtidige fiskeriindsats ikke øges i tidsrummet 1997-2002. I særlige tilfælde, hvor medlemsstaterne kan angive yderligere muligheder for fiskeri af sådanne bestande, kan der fastsættes et niveau for den yderligere fiskeriindsats, som kan udøves af de fartøjskategorier, der fisker efter de pågældende bestande."

2) Artikel 3 affattes således: "Artikel 3

En medlemsstat kan undtage fiskerfartøjer i sin fiskerflåde med en længde overalt på mindre end 12 meter, der ikke driver trawlfiskeri, fra bestemmelserne i artikel 2. I så fald må den samlede kapacitet for denne fartøjskategori, udtrykt i tonnage (BT) og i maskineffekt (kW), ikke øges ud over niveauet pr. 1. januar 1997 eller ud over det niveau, der svarer til målene i FUP III i tidsrummet frem til 31. december 2002, undtagen for så vidt angår allerede indregistrerede fartøjer inden for rammerne af programmer til forbedring af sikkerhed, navigation til søs, hygiejne, produktkvalitet og arbejdsforhold."

3) Artikel 4, stk. 2, udgår.

4) I artikel 7 ændres "31. december 2001" til "31. december 2002".

5) Artikel 9 affattes således: "Artikel 9

Kommissionen iværksætter de i denne beslutning fastsatte mål og detaljerede regler i henhold til artikel 4 i forordning (EF) nr. 2792/1999(5). Senest den 31. december 2001 ændrer Kommissionen i overensstemmelse med denne beslutning de flerårige udviklingsprogrammer for fiskerflåderne i de enkelte medlemsstater. Programmerne forlænges, så de dækker perioden fra 1. januar 1997 til 31. december 2002, og de gennemføres gradvis, under sammenholdelse med årlige mellemliggende mål."

6) Bilag II erstattes af bilaget til denne beslutning.

Artikel 2

Denne beslutning finder anvendelse fra den 1. januar 2002.

Artikel 3

Denne beslutning er rettet til medlemsstaterne.

Udfærdiget i Bruxelles, den 28. januar 2002.

På Rådets vegne

J. Piqué i Camps

Formand

(1) EFT L 389 af 31.12.1992, s. 1. Senest ændret ved forordning (EF) nr. 1181/98 (EFT L 164 af 9.6.1998, s. 1).

(2) EFT C 270 E af 25.9.2001, s. 79.

(3) Udtalelse afgivet den 25.10.2001 (endnu ikke offentliggjort i EFT).

(4) EFT L 175 af 3.7.1997, s. 27.

(5) EFT L 337 af 30.12.1999, s. 10. Ændret ved forordning (EF) nr. 1451/2001 (EFT L 198 af 21.7.2001, s. 9).

BILAG

"BILAG ΙΙ

Mål for reduktion af indsatsen

1. Målene for reduktion af fiskeriindsatsen (ERT) for en medlemsstats fartøjskategorier eller fiskerityper beregnes efter formel:

>REFERENCE TIL EN GRAFIK>

hvor

>TABELPOSITION>

2. En fartøjskategoris efter en fiskeritypes reduktionssats fastsættes i overensstemmelse med følgende skema, alt efter om fangsten er sammensat af udryddelsestruede, overfiskede, fuldt udnyttede eller andre bestande:

>TABELPOSITION>

Nøgle:

[check ]= forekommer i fartøjskategoriens eller fiskeritypens fangst

x= forekommer ikke i fartøjskategoriens eller fiskeritypens fangst."